Document ID: 32006D0469

EUROOPAN PARLAMENTIN PÄÄTÖS,
tehty 18 päivänä tammikuuta 2006,
tutkintavaliokunnan asettamisesta tutkimaan Equitable Life Assurance Society -yhtiön kriisiä
(2006/469/EY)
EUROOPAN PARLAMENTTI, joka
ottaa huomioon EY:n perustamissopimuksen 193 artiklan,
ottaa huomioon Euroopan parlamentin tutkintaoikeuden käyttämistä koskevista yksityiskohtaisista säännöistä 19 päivänä huhtikuuta 1995 tehdyn Euroopan parlamentin, neuvoston ja komission päätöksen 95/167/EY, Euratom, EHTY (1),
ottaa huomioon työjärjestyksen 176 artiklan,
ottaa huomioon 213 Euroopan parlamentin jäsenen esittämän pyynnön,
ottaa huomioon puheenjohtajakokouksen 14 päivänä joulukuuta 2005 tekemän päätöksen tutkintavaliokunnan perustamisesta tutkimaan väitteitä, joita esitettiin englantilaisen Arthur Whiten jättämässä vetoomuksessa nro 0611/2004 ja englantilaisen Paul Braithwaiten Equitable Members' Action Groupin puolesta jättämässä vetoomuksessa nro 0029/2005 sekä saksalaisten ja irlantilaisten samasta aiheesta myöhemmin jätetyissä muissa vetoomuksissa, jotka kaikki koskivat Equitable Life Assurance Society -yhtiötä,
ON PÄÄTTÄNYT SEURAAVAA:
1 artikla
Päättää perustaa tutkintavaliokunnan tutkimaan väitteitä yhteisön lainsäädännön rikkomisesta ja huonosta hallinnosta yhteisön lainsäädännön soveltamisessa Equitable Life Assurance Society -yhtiön kriisin yhteydessä, tämän kuitenkaan vaikuttamatta kansallisten tai yhteisön tuomioistuinten toimivaltaan.
2 artikla
Päättää, että tutkintavaliokunta
-
tutkii säännönvastaisuuksia ja huonoa hallintoa koskevia, Yhdistyneen kuningaskunnan toimivaltaisiin viranomaisiin kohdistettuja väitteitä henkivakuutuksen ensivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 79/267/ETY ja 90/619/ETY muuttamisesta (kolmas henkivakuutusdirektiivi) 10 päivänä marraskuuta 1992 annetun neuvoston direktiivin 92/96/ETY (2), joka on kodifioitu henkivakuutuksesta 5 päivänä marraskuuta 2002 annetulla Euroopan parlamentin ja neuvoston direktiivillä 2002/83/EY (3), soveltamisen yhteydessä Equitable Life Assurance Society -yhtiöön liittyen, erityisesti kun on kyse sääntelystä ja vakuutusyritysten talouden vakauden valvonnasta, niiden vakavaraisuus mukaan luettuna, riittävän vakuutusteknisen vastuuvelan muodostamisesta sekä tämän vastuuvelan kattamisesta toisiaan vastaavilla varoilla,
-
arvioi tässä yhteydessä, onko komissio huolehtinut riittävällä tavalla velvollisuudestaan valvoa yhteisön lainsäädännön asianmukaista ja oikea-aikaista siirtämistä osaksi kansallista lainsäädäntöä, ja tutkii, ovatko järjestelmälliset heikkoudet osasyynä ilmenneeseen tilanteeseen,
-
arvioi väitteitä, joiden mukaan Yhdistyneen kuningaskunnan sääntelyviranomaiset ovat jatkuvasti, vuosien ajan ja ainakin vuodesta 1989 lähtien, laiminlyöneet vakuutuksenottajien suojelun eivätkä ole valvoneet riittävän tiukasti Equitable Life Assurance Society -yhtiön kirjanpitoa ja rahoituskäytäntöjä sekä taloudellista tilannetta,
-
arvioi eurooppalaisten, muualta kuin Yhdistyneestä kuningaskunnasta kotoisin olevien kuluttajien esittämien vaateiden asemaa ja Yhdistyneen kuningaskunnan ja/tai EU:n lainsäädännön vakuutuksenottajille tarjoamien oikeussuojakeinojen riittävyyttä,
-
tekee asiaan liittyviä tarpeellisiksi katsomiaan ehdotuksia.
3 artikla
Päättää, että tutkintavaliokunta toimittaa parlamentille väliraportin neljän kuukauden kuluessa työskentelynsä aloittamisesta ja toimittaa parlamentille loppuraportin 12 kuukauden kuluessa tämän päätöksen hyväksymisestä.
4 artikla
Päättää, että tutkintavaliokuntaan valitaan 22 Euroopan parlamentin jäsentä.
Tehty Strasbourgissa 18 päivänä tammikuuta 2006.

Labels: 2
4
10
3
18
15